OBH 5037/2002.
Az állampolgári jogok országgyűlési biztosa általános helyettesének jelentése
Előadó: Tomolák Katalin
A panaszos az országgyűlési biztos hivatalához intézett beadványában sérelmezte, hogy a balatonfüredi városi gyámhivatal nem teszi meg a szükséges intézkedéseket kiskorú gyermekével való kapcsolattartásának végrehajtása érdekében.
Az Alkotmányban rögzített demokratikus jogállamiságból eredő jogbiztonsághoz, ezen belül a tisztességes eljáráshoz fűződő jog sérelmének gyanúja miatt az állampolgári jogok országgyűlési biztosáról szóló 1993. évi LIX. törvény (Obtv.) 16. § (1) bekezdésében foglalt felhatalmazás alapján vizsgálatot indítottam.
A balatonfüredi városi gyámhivatal vezetőjétől a panasszal érintett ügyben keletkezett dokumentumok másolatát bekértem, azokat áttanulmányoztam.
Az ügy jogszabályi háttere
•	A Magyar Köztársaság Alkotmánya
2. § (1) A Magyar Köztársaság független, demokratikus jogállam. 
•	149/1997. (IX.10.) Korm. rendelet a gyámhatóságokról, valamint a gyermekvédelmi és gyámügyi eljárásról
33. § (2) Ha a gyermeket nevelő szülő vagy más személy a kapcsolattartást szabályozó határozatnak nem tesz eleget, a gyámhivatal írásban figyelmezteti magatartásának következményeire, ennek eredménytelensége esetén az Áe. végrehajtásra vonatkozó szabályait alkalmazza.
•	1957. évi IV. törvény az államigazgatási eljárás általános szabályairól
15. § (1) Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg.
15. § (5) Az eljáró közigazgatási szerv vezetője a határidőt indokolt esetben egy ízben legfeljebb harminc nappal meghosszabbíthatja. Erről - kérelemre indult eljárás esetén - az ügyfelet értesíteni kell.
37. § (1) Ha az ügy érdemi eldöntése olyan kérdés előzetes elbírálásától függ, amelyben az eljárás más szerv hatáskörébe tartozik, a közigazgatási szerv az eljárást felfüggeszti. Ha a más szerv előtti eljárás megindítására az ügyfél jogosult, erre megfelelő határidő kitűzése mellett fel kell hívni. Ha az ügyfél a felhívásnak nem tesz eleget, a közigazgatási szerv az eljárást megszünteti, vagy a rendelkezésre álló adatok alapján dönt.
(2) A felfüggesztés tartama az elintézési határidőkbe (15. §) nem számít be.
(3) A felfüggesztést elrendelő határozat ellen fellebbezésnek van helye.
42. § (1) A közigazgatási szerv mind az ügy érdemében, mind az eljárás során eldöntendő kérdésekben határozatot hoz.
A tényállás és a vizsgálat megállapításai
A rendelkezésemre álló iratanyag, valamint a gyámhivatal vezetőjének tájékoztatása szerint a panaszos 2002. október 7-én fordult először beadvánnyal gyámhivatalhoz, melyben leírta, hogy amióta a leánygyermekét gondozó szülő - az apa - élettársi kapcsolatot létesített a kislány ápolatlan, elhanyagolt, testén bántalmazás nyomai láthatók. Jelezte továbbá azt is, hogy a bírói végzés ellenére 2002. október 5-én az apa nem biztosította számára a kapcsolattartást. A gyámhivatal a panaszos által leírtak tisztázása érdekében tájékoztatást kért a gyermek óvodájából, a gyermekjóléti szolgálattól, valamint meghallgatta az apát, aki az anya magatartásában és lakáskörülményeiben tapasztalt negatív változások miatt a kapcsolattartás újraszabályozását kérte a hatóságtól.
Miközben a beérkezett óvodai és családgondozói vélemények cáfolták az anya beadványában foglaltakat, a panaszos 2002. november 12-én kelt levelében az október 26-27-i, és a november 9-10-i kapcsolattartás elmaradását, majd a 2002. november 27-én kelt levelében a november 23-24-i kapcsolattartás elmaradását jelezte a gyámhivatalnak, mindkét esetben kérve annak végrehajtását.
A hatóság ezt követően újabb eljárási cselekményeket folytatott le. Így külön-külön meghallgatta az anyát és az apát is. Az apa meghallgatásakor ismét kérte a kapcsolattartás újraszabályozását, valamint az anya szülői felügyeleti jogának megszüntetése iránti per megindítását. Továbbá szakorvosi véleményt kért be az anyát kezelő pszichiátertől és felkérte a gyermekjóléti szolgálatot arra, hogy az anyánál környezettanulmányt készítésen.
Az anya 2003. január 7-én nyújtotta be a gyámhivatalhoz újabb - kapcsolattartás végrehajtására irányuló - kérelmét.
2003. január 20-án került sor a szülők együttes meghallgatására, akik a kapcsolattartás kérdésében nem tudtak megegyezni, ezért a gyámhivatal a 2003. január 24-én kelt, 1/379-4/2003 számú határozatával elrendelte a szülők, a gyermek, valamint az apa élettársának és gyermekeinek együttes pszichológiai vizsgálatát. A szakvélemény 2003. február 26-án készült el, mely szükségesnek tartotta egy pszichiátriai szakvizsgálat lefolytatását, annak megállapítására, hogy az anya képes-e gyermeke felügyeletét, gondozását ellátni. Az anya a szakvélemény megállapításaival ugyan nem értett egyet, de az újabb vizsgálathoz hozzájárult. Az anya igazságügyi elmeszakértői vizsgálatát a gyámhivatal az 1/379-11/2003 számú, 2003. március 27-én kelt határozatával rendelte el.
Az április 17-én hivatalomhoz érkezett iratanyagban a kapcsolattartás újraszabályozásáról szóló határozat nem található.
Vizsgálatom során megállapítottam, hogy a gyámhivatal a panaszos kapcsolattartás végrehajtása iránt benyújtott - szám szerint 4 darab - kérelmére nem a 149/1997. (IX.10.) Kormány rendeletben foglaltak szerint intézkedett.
Az apa kapcsolattartás újraszabályozása ügyében előterjesztett kérelmeire, valamint az anya szülői felügyeleti jogának megszüntetésére irányuló kérelmére érdemi döntést nem hozott, eljárását nem hosszabbította meg a szakértői vizsgálat elrendelésével egyidejűleg azt nem függesztette fel.
A fentiek alapján megállapítottam, hogy a gyámhivatal eljárásával a demokratikus jogállamiságból eredő jogbiztonsággal, ezen belül is a tisztességes eljáráshoz való joggal összefüggésben visszásságot okozott.
A jogsértések elkerülése érdekében az Obtv. 21. § (1) bekezdésében kapott felhatalmazásom alapján a balatonfüredi Városi Gyámhivatal vezetőjénél kezdeményezem:
•	a jövőben az ügyfelek kérelmének érdemben történő elbírálásáról - az államigazgatási eljárás általános szabályairól szóló törvény rendelkezéseinek megfelelően - érdemben döntsön, ügyeljen az eljárási határidők betartására.
•	a kapcsolattartás végrehajtására irányuló kérelmek elbírálásánál a 149/1997. (IX.10.) Kormány rendelet vonatkozó rendelkezései alapján járjon el.

Budapest, 2003. május 21.

Takács Albert